কানাইঘাট প্রতিনিধি:: কানাইঘাট সদর ইউপির ছোটদেশ আগফৌদ গ্রামে দুধর্ষ ডাকাতির ঘটনায় পুলিশ বিপুল সংখ্যক ডাকাতির সরঞ্জাম উদ্ধার সহ এ পর্যন্ত ৩ জনকে গ্রেফতার করেছে। এদের মধ্যে নাজিম উদ্দিনকে শুক্রবার ও সাবু আহমদকে শনিবার আদালতে সোর্পদ করা হয়েছে এবং ডাকাত দুলালের স্ত্রীকে জকিগঞ্জ থানায় হস্তান্তর করা হয়েছে। এ ঘটনার সাথে জড়িতদের গ্রেফতার করে আইনের আওতায় নিয়ে আসতে থানা পুলিশ গত বৃহস্পতিবার থেকে বিভিন্ন স্থানে অভিযান শুরু করেছে এবং ঘটনার দিনই পুলিশ একই গ্রামে সাবেক ইউপি সদস্য মৃত আফতাব উদ্দিনের ছেলে নাজিম উদ্দিনকে গ্রেফতার করে। তার দেওয়া তথ্য মতে শুক্রবার সন্ধ্যায় কানাইঘাট থানার অফিসার ইনচার্জ মোঃ আব্দুল আহাদের নেতৃত্বে পুলিশের বড় একটি দল জকিগঞ্জ উপজেলা বীরশ্রী ইউপির পুর্ব খালপার গ্রামে সেখানকার পুলিশের সহযোগিতায় অভিযান চালিয়ে মৃত মঈন উদ্দিনের পুত্র সাবু আহমদকে আটক করে। পরে সাবু আহমদের দেওয়া তথ্যে একই উপজেলার বারহাল ইউপির বিলবাড়ী গ্রামের এনাম আহমদ চৌধুরীর বাড়িতে ভাড়াটিয়া বিয়ানীবাজার উপজেলার জলঢুপ গ্রামের দুলাল আহমদের বসত ঘরে অভিযান দেয় পুলিশ।